Eire , eyjan græna Írland , býður upp á svo ótal margt sem gleður , fallegt landslag , áhugaverða sögu , söngva , sagnir og skemmtilegt kráarlíf . Flogið verður til Dublin og þaðan ekið vestur á bóginn . Á leiðinni til Galway verður komið við í Clonmacnois klaustrinu við ána Shannon þar sem varðveittar eru merkar minjar frá frumkristni . Farið verður um hrjóstrugan Dingle skaga þar sem finna má merkar og fjölbreyttar fornleifar . Skaginn komst í fréttir á Íslandi árið 1982 þegar flutningaskipið Rangá fórst þar við Dunmorehöfða . Kerry hringurinn margfrægi verður ekinn og á vegi okkar verða litskrúðug sjávarþorp , fornar byggingar og í Waterville komumst við að raun um hvers vegna Charlie Chaplin dvaldi þar mörg sumur . Við skoðum okkur um við Killarney vötnin , ökum að hafnarbænum Cobh sem verður að eilífu tengdur nafni Titanic , þaðan sem skipið hélt í sína hinstu för og komum að lokum við í borginni Cork . Ferðinni lýkur með tveggja nátta dvöl í Dublin þar sem við munum skoða okkur um áður en haldið er heim á leið . 26. ágúst | Flug til Dublin & ekið til Galway Brottför frá Keflavík kl. 7:30 með Icelandair . Mæting í Leifsstöð a.m.k. 2,5 klst. fyrir brottför . Lent á Dublin flugvelli kl. 10:55 að staðartíma . Þaðan verður ekið þvert yfir Írland , um blómlegar sveitir og bæi . Á leiðinni verður litið við í klaustrinu Clonmacnoise sem stendur á einstaklega fallegum stað við bakka árinnar Shannon en þar eru merkar minjar frá frumkristni . Við höldum svo beinustu leið vestur í Galway sýslu út við vesturströndina og gistum 2 nætur í þorpinu Oranmore nálægt Galway . 27. ágúst | Connemara skaginn Í dag verður farinn hringur norður um Connemara skagann en þaðan koma Connemara steinarnir frægu sem notaðir eru í skartgripi og ýmsa nytjahluti . Svæðið einkennist af fjölda vatna og mýra , umkringt fjöllum . Ekið verður með fram Lough Corrib vatni , gegnum Oughterard þorpið og áfram til Kylemore þar sem hinn frægi klausturskóli er í afar fallegu umhverfi . Eftir það er farið til Clifden , höfuðstaðar Connemara svæðisins , þar sem Ej Kings kráin er vel þekkt kennileiti á vesturströndinni . 28. ágúst | Moherklettarnir & ferjusigling til Tralee Eftir morgunverð leggjum við af stað til Tralee þar sem gist verður næstu 2 nætur . Á leiðinni verður ekið í gegnum Burren landsvæðið sem einkennist af sprungnum grjóthellum sem eru mjög sérstakt gróður - og jarðfræðifyrirbæri . Úti við hafið skoðum við Moherklettana , stórbrotið bjarg sem er þverhnípt strandlengja , 200 metra há og 8 kílómetra löng . Í frægu lagi er sungið um Maríu - rósina frá Tralee eða Seljadalsrósina eins og hún var nefnd í íslenskri þýðingu . 29. ágúst | Dingle skaginn & Dunmore Head Þennan dag er förinni heitið út á hrjóstrugan og vogskorinn Dingle skagann . Sumir fornleifafræðingar halda því fram að fáir staðir í Vestur-Evrópu geymi eins merkar og fjölbreyttar fornminjar og hér finnast . Suðvestast á nesinu er magnað útsýni yfir á Blasket eyjarnar . Frá Dingle höldum við aftur til Tralee . 30. ágúst | Kerry hringurinn & sumardvalastaður Charlie Chaplin Í dag förum við svonefndan Kerry hring sem að ýmsu leyti má líkja við gullna hringinn hér heima því hann þykir ómissandi á ferðalagi um vesturhluta Írlands . Á leiðinni verða á vegi okkar hugguleg þorp eins og t.d. Milltown , Killorglin , Cahersiveen , Sneem og Waterville , uppáhalds sumardvalarstaður Charlie Chaplin . Farið verður yfir fjöllin , litið yfir landið frá útsýnisstaðnum Ladies view og haldið niður að Killarney vötnunum og samnefndum bæ en svæðið er einn fjölsóttasti ferðamannastaður Írlands . Gist eina nótt í Midleton sem er í Cork sýslu . 31. ágúst | Cork , Jameson viskísafnið & Dublin Í dag höldum við í hafnarbæinn Cobh en þaðan héldu margir Írar á vit betra lífs í Vesturheimi þegar þrengdi að heima . Þeir sem vilja geta fengið að smakka á þessari heimsþekktu framleiðslu . Að því loknu höldum við til Cork sem er næst stærsta borg Írlands . Þar verður staldrað við í miðbænum og gefst þá kostur á að líta í verslanir , setjast á matsölustað eða krá . Síðdegis er stefnan tekin á Dublin þar sem gist verður í tvær nætur . 1. september | Skoðunarferð um Dublin Eftir morgunverð höldum við í skemmtilega skoðunarferð um Dublin . Á vegi okkar verður fjöldi frægra bygginga , svo sem pósthúsið við O´Connell stræti þar sem páskauppreisnin hófst árið 1916 , gamla þinghúsið , Trinity háskólinn og kirkja heilags Patreks . Einnig munum við fara í stærsta garð innan borgarmarka í Evrópu . Ferðinni lýkur í miðbænum þar sem þeir sem vilja geta skoðað sig um á eigin vegum , sest á bekk og notið sumarsins í St. Stephen´s Green garðinum eða rölt um miðbæinn og fylgst með götulistamönnunum . Þeir sem kjósa geta farið í Trinity háskólann og skoðað hið fræga guðspjallahandrit og þjóðargersemi Íra , Book of Kells , og um leið gamalt og mikilfenglegt bókasafn skólans , The Long Room . Það er komið að heimför . Brottför með Icelandair kl. 14:40 og lending í Keflavík kl. 16:00 að íslenskum tíma .